CELEX: 32017D2320
Language: bg
Date: 2017-12-13 00:00:00
Title: Решение за изпълнение (ЕС) 2017/2320 на Комисията от 13 декември 2017 година относно еквивалентността на правната и надзорна уредба на Съединените американски щати за националните борси за търговия на ценни книжа и алтернативните системи за търговия в съответствие с Директива 2014/65/ЕС на Европейския парламент и на Съвета (Текст от значение за ЕИП. )

14.12.2017   
            
            
               BG
            
            
               Официален вестник на Европейския съюз
            
            
               L 331/94
            
         РЕШЕНИЕ ЗА ИЗПЪЛНЕНИЕ (ЕС) 2017/2320 НА КОМИСИЯТА
   от 13 декември 2017 година
   относно еквивалентността на правната и надзорна уредба на Съединените американски щати за националните борси за търговия на ценни книжа и алтернативните системи за търговия в съответствие с Директива 2014/65/ЕС на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (1), и по-специално член 25, параграф 4, буква а) от нея,
   като има предвид, че:
   
               (1)
            
            
               Член 23, параграф 1 от Регламент (ЕС) № 600/2014 на Европейския парламент и на Съвета (2) изисква инвестиционните посредници да гарантират, че предприеманите от тях сделки с акции, допуснати до търговия на регулирани пазари или търгувани на места за търговия, се извършват на регулирани пазари, многостранни системи за търговия (МСТ) или систематични участници, или на места за търговия на трета държава, оценени от Комисията като еквивалентни в съответствие с член 25, параграф 4, буква а) от Директива 2014/65/ЕС.
            
         
               (2)
            
            
               Член 23, параграф 1 от Регламент (ЕС) № 600/2014 налага задължение за търговия само по отношение на акции. Задължението за търговия не включва други капиталови инструменти, като депозитарни разписки, борсово търгувани фондове, сертификати и други подобни финансови инструменти.
            
         
               (3)
            
            
               Процедурата за еквивалентност на местата за търговия, установени в трети държави, изложена в член 25, параграф 4, буква а) от Директива 2014/65/ЕС, има за цел да даде възможност на инвестиционните посредници да търгуват с акции, които подлежат на задължението за търговия в Съюза, на местата за търговия на трети държави, признати като еквивалентни. Комисията следва да оцени дали правната и надзорна уредба на дадена трета държава гарантира, че местата за търговия, лицензирани в тази трета държава, отговарят на правно обвързващи изисквания, равностойни на изискванията, произтичащи от Регламент (ЕС) № 596/2014 на Европейския парламент и на Съвета (3), от дял III на Директива 2014/65/ЕС, от дял II на Регламент (ЕС) № 600/2014 и от Директива 2004/109/ЕО на Европейския парламент и на Съвета (4), и подлежат на ефективен надзор и ефективно правоприлагане в тази трета държава. Това следва да се разглежда в контекста на целите, залегнали в посочените законодателни актове, и по-специално във връзка със създаването и функционирането на вътрешния пазар, лоялните пазарни отношения, защитата на инвеститорите и на последно място, но не по важност — финансовата стабилност.
            
         
               (4)
            
            
               В съответствие с четвъртата алинея на член 25, параграф 4, буква а) от Директива 2014/65/ЕС, правната и надзорна уредба на дадена трета държава може да се счита за еквивалентна, ако уредбата изпълнява най-малко условията, че а) пазарите подлежат на лицензионен режим и на текущ ефективен надзор и текущо ефективно правоприлагане; б) пазарите имат ясни и прозрачни правила по отношение на допускането на ценни книжа до търговия, така че ценните книжа да могат да бъдат търгувани по коректен, надлежен и ефикасен начин и да са свободно прехвърлими; в) емитентите на ценни книжа подлежат на задължението за периодично и текущо предоставяне на информация, така че да бъде осигурена висока степен на защита на инвеститорите; и г) прозрачността на пазара и лоялните пазарни отношения са осигурени чрез предотвратяване на злоупотребите на пазара под формата на търговия с вътрешна информация и манипулиране на пазара.
            
         
               (5)
            
            
               Целта на настоящата оценка на еквивалентността е, наред с другото, да се провери дали правно обвързващите изисквания, прилагани в Съединените американски щати („САЩ“) спрямо националните борси за търговия на ценни книжа (national securities exchanges — „NSE“) и алтернативните системи за търговия (alternative tradingsystems — „АТS“), установени там, регистрирани във и намиращи се под надзора на Комисията по ценни книжа и фондови борси на САЩ (Securities and Exchange Commission — „SEC“), са еквивалентни на изискванията, произтичащи от Регламент (ЕС) № 596/2014, от дял III на Директива 2014/65/ЕС, от дял II на Регламент (ЕС) № 600/2014 и от Директива 2004/109/ЕО, и подлежат на ефективен надзор и ефективно правоприлагане в тази трета държава.
            
         
               (6)
            
            
               По отношение на условията, че пазарите подлежат на лицензионен режим и на текущ ефективен надзор и текущо ефективно правоприлагане, в раздел 3, буква а), параграф 1 от Закона за фондовите борси (Securities Exchange Act) от 1934 г. като борса е определена всяка организация, асоциация или група лица, която представлява, поддържа или предоставя пазар или осигурява пазар или съоръжения за събиране на едно място на продавачи и купувачи на ценни книжа или за изпълнение по друг начин на функциите във връзка с ценни книжа, изпълнявани обикновено от фондова борса. Терминът „борса“ е определен освен това съгласно Правило 3b-16 на SEC като „организация, асоциация или група лица, която 1) събира на едно място нарежданията за ценни книжа на множество купувачи и продавачи и 2) използва установени, недискреционни методи (независимо дали чрез предоставяне на система за търговия или чрез задаване на правила), при които тези нареждания си взаимодействат, като купувачите и продавачите, даващи такива нареждания, приемат условията на търговия“. Следователно борсата трябва да организира многостранна система в съответствие с недискреционни правила. Борсата трябва или да се регистрира в SEC като NSE, или да се регистрира в SEC като брокер-дилър и да спазва Правилника за АТS.
            
         
               (7)
            
            
               Освен това NSE трябва да предоставят на членовете си справедлив достъп до своите пазари и услуги. Критериите за достъп трябва да бъдат също така прозрачни и да не се прилагат по некоректен и дискриминационен начин. За тази цел NSE трябва да имат въведени правила, предписващи как всеки регистриран брокер-дилър може да кандидатства за член. В съответствие с раздел 19(b) от Закона за фондовите борси SEC преразглежда правилата за допускане до NSE. NSE трябва да имат разумни норми за достъп, но тези норми следва да изключват неоправдано дискриминационни откази за достъп. NSE са длъжни да откажат членство на всеки нерегистриран брокер-дилър и могат да откажат членство на всеки брокер-дилър, който подлежи на законоустановено дисквалифициране.
            
         
               (8)
            
            
               В раздел 242.300 на дял 17 от Сборника федерални нормативни актове, част 242 („Правилник за АТS“) като борса е определена всяка организация, асоциация, отделно лице, група лица или система, която/което предоставя пазар за събиране на едно място на продавачи и купувачи на ценни книжа или за изпълнение по друг начин на функциите във връзка с ценни книжа, изпълнявани обикновено от фондова борса по смисъла на Закона за фондовите борси, Правило 3b-16. Съгласно Правилника за АТS субект, който отговаря на определението за борса, трябва да се регистрира или като NSE, или като брокер-дилър, и да спазва Правилника за АТS. АТS трябва да организира многостранна система, в която участниците сключват сделки в съответствие с недискреционни правила. АТS, в които се осъществяват 5 % или повече от средния дневен обем на търговията в даден период за която и да е капиталова ценна книга, трябва да отговарят на изискванията за справедлив достъп на раздел 242.301(b)(5)(ii) от Правилника за АТS. По-специално, те трябва да установят писмени норми за предоставяне на достъп до търговия със съответната ценна книга в своите системи и да поддържат тези норми в регистрите си. На АТS се забранява да ограничава необосновано достъпа на които и да са лица до своите услуги за онези капиталови ценни книжа, за които в АТS се осъществяват 5 % или повече от средния дневен обем на търговията през съответния период, и системата не трябва да прилага тези норми по некоректен или дискриминационен начин. Нормите за достъп се предоставят на SEC при поискване.
            
         
               (9)
            
            
               Четирите условия, изложени в четвърта алинея на член 25, параграф 4, буква а) от Директива 2014/65/ЕС, трябва да бъдат изпълнени, за да се определи, че правната и надзорна уредба на дадена трета държава по отношение на лицензираните в нея NSE и АТS е еквивалентна на изложената в Директива 2014/65/ЕС.
            
         
               (10)
            
            
               Според първото условие местата за търговия в съответната трета държава трябва да подлежат на лицензионен режим и на текущ ефективен надзор и текущо ефективно правоприлагане.
            
         
               (11)
            
            
               Всяка NSE трябва да бъде регистрирана от SEC, преди да може да започне дейността си. SEC извършва регистрация, ако установи, че са изпълнени съответните изисквания към кандидата. SEC е длъжна да откаже регистрация, ако не установи този факт (раздел 19(a)(1) от Закона за фондовите борси). Законът за фондовите борси изисква борсите да имат въведени процедури за всички видове дейност, които иска да извършва даденкандидат. След като бъдат регистрирани, NSE са длъжни да спазват правилата, политиките и процедурите, съответстващи на законоустановените им задължения, и да имат необходимия капацитет за изпълнение на своите задължения. След регистрацията съответната NSE става саморегулираща се организация (Self-Regulatory Organisation — „SRO“). В това си качество NSE проследяват и налагат спазването от страна на своите членове и на лицата, свързани с членовете им, на разпоредбите на Закона за фондовите борси, на произтичащите от него правила и нормативи и на собствените си правила. В случай на неспазване на правилата на NSE от страна на техните членове NSE, в качеството си на SRO, са длъжни да санкционират всички потенциални нарушения от страна на своите членове на правилата на пазара или федералните закони в областта на ценните книжа. Те са длъжни също така да уведомяват SEC за съществени нарушения.
            
         
               (12)
            
            
               АТS трябва да спазват Правилника за АТS, които изискват, наред с други неща, АТS да се регистрират в SEC като брокер-дилър съгласно раздел 15 от Закона за фондовите борси. АТS, в качеството си на брокер-дилъри, трябва да станат член на поне една SRO, като например Регулаторния орган във финансовия сектор (Financial Industry Regulatory Authority — „FINRA“). Кандидатът брокер-дилър трябва да предостави обща информация за себе си, включително за вида дейност, който предлага да извършва, за самоличността на преките и непреките собственици на кандидата и на други контролиращи лица, включително изпълнителни директори, и дали кандидатът или който и да е от свързаните с него контролни субекти е бил обект на наказателно преследване, регулаторни действия или граждански искове във връзка с каквато и да е дейност, свързана с инвестиции. SEC е длъжна да откаже регистрация, ако не установи този факт (раздел 15 от Закона за фондовите борси).
            
         
               (13)
            
            
               Съгласно законовата уредба на САЩ постоянното изпълнение на първоначалните изисквания за регистрация е условие за поддържане на регистрацията на NSE и АТS. Регистрираните NSE и АТS са длъжни да спазват правилата, политиките и процедурите, съответстващи на техните задължения съгласно федералните закони и правила в областта на ценните книжа, и да имат необходимия капацитет за изпълнение на своите задължения.
            
         
               (14)
            
            
               Що се отнася до ефективния надзор, Законът за ценните книжа от 1933 г. („Законът за ценните книжа“) и Законът за фондовите борси са основните актове на първичното законодателство, установяващо правно изпълним режим за търгуване на ценни книжа в САЩ. Законът за фондовите борси възлага на SEC широки правомощия по всички аспекти на сектора на ценните книжа, включително правомощието да регистрира, регулира и упражнява надзор над брокер-дилърите, в това число АТS, агенти по прехвърлянето и клирингови агенции, както и SRO на САЩ, които включват борси за търговия на ценни книжа и FINRA. Законът за фондовите борси също така идентифицира и забранява определени видове дейност на пазарите и възлага на SEC дисциплинарни правомощия по отношение на регулирани субекти и лица, свързани с тях. Законът за фондовите борси възлага на SEC и правомощия да изисква периодично съобщаване на информация от дружествата с публично търгувани ценни книжа. Саморегулирането на посредниците на пазара чрез система от SRO е един от основните елементи на регулаторната уредба на САЩ. Съгласно законовата уредба на САЩ SRO, в качеството си на регулатори, носят основната отговорност за установяване на правилата, по които техните членове извършват стопанска дейност, и за проследяване на начините, по които тези членове извършват стопанска дейност. В случай на неспазване на правилата на АТS от страна на техните членове АТS, в качеството си на SRO, са длъжни да санкционират всички потенциални нарушения от страна на своите членове на правилата на пазара или федералните закони в областта на ценните книжа. Те са длъжни също така да уведомяват SEC за съществени нарушения.
            
         
               (15)
            
            
               Законът за фондовите борси задължава всички регистрирани NSE да налагат спазването от страна на своите членове и на лицата, свързани с членовете им, на разпоредбите на Закона за фондовите борси, на произтичащите от него правила и нормативи и на своите собствени правила. Като част от постоянния надзор на NSE SEC извършва оценка на способността на всяка борса да извършва надзор на своите членове и на търговските им дейности. Задължение на NSE също така е да санкционира всички потенциални нарушения от страна на своите членове на правилата на пазара или на федералните закони в областта на ценните книжа и да съобщава на SEC за такива потенциални нарушения. Като част от задължението си да налага спазването на разпоредбите от страна на своите членове всяка NSE отговаря за разследване и санкциониране на всички нарушения на Закона за фондовите борси и на произтичащите от него правила и нормативи. SEC може освен това, по свое усмотрение, да разследва и да възбужда наказателно преследване срещу всички нарушения на Закона за фондовите борси и на произтичащите от него правила. FINRA, в качеството си на SRO за брокер-дилъри, включително АТS, е длъжен да налага спазването от страна на своите членове, включително АТS, на разпоредбите на Закона за фондовите борси, на произтичащите от него правила и нормативи и на своите собствени правила. Правилата на SRO подлежат освен това на преразглеждане от SEC. Ако SEC установи, че дадена SRO не е изпълнила, без разумно основание или причина, задължението си да наложи спазването на която и да е от тези разпоредби от страна на член или лице, свързано с член, SEC има правомощия да наложи санкции на SRO съгласно раздел 19(h) от Закона за фондовите борси. В съответствие с раздел 21 от Закона за фондовите борси SEC може да разследва нарушения и да поиска налагане на санкции на членове на SRO, които нарушават дадено правило на SRO. Като част от постоянния надзор на SRO SEC извършва оценка на способността на всяка NSE и на FINRA да извършва надзор на своите членове и на търговските им дейности. NSE и АТS са длъжни да информират SEC за евентуални изменения на правилата.
            
         
               (16)
            
            
               Що се отнася до ефективното правоприлагане, SEC има широки правомощия да разследва действителни или потенциални нарушения на федералните закони в областта на ценните книжа, включително на Закона за фондовите борси и на произтичащите от него правила. SEC може да получава официални документи от регулираните субекти съгласно своите правомощия за надзор. Освен това, съгласно правомощията си за административни разпореждания, SEC може да изиска предоставянето на документи или свидетелски показания от всяко лице или от всеки субект на територията на Съединените американски щати. SEC има правомощия да предприеме мерки за правоприлагане, като предяви граждански искове във федерален окръжен съд или да образува административни производства пред съдия по административно право на SEC за нарушения на федералните закони в областта на ценните книжа, включително за злоупотреба с вътрешна информация и манипулиране на пазара. При предявяване на граждански искове SEC може да поиска принудително възстановяване на незаконно придобит доход, предсъдебни лихви, гражданско-правни парични санкции, съдебни разпореждания, съдебно решение за забрана на дадено лице да бъде служител или директор в публично дружество или да участва в предлагане на „центови акции“ (penny stock), както и друго допълнително облекчение (като отчет от ответник). При административни действия санкциите могат да включват порицания, ограничения на дейности, граждански санкции в допълнение на принудително възстановяване на незаконно придобит доход или забрани по отношение на физически лица или отмяна на регистрацията на дружество. SEC има правомощия да предприеме мярка за правоприлагане срещу дадена SRO (напр. NSE или FINRA) за неизпълнение на задължението да действа или да осъществи адекватно необходимите функции.
            
         
               (17)
            
            
               SEC има също така правомощия да разследва и да предприема дисциплинарни или други мерки за правоприлагане срещу дадена АТS за нарушения на федералните закони на САЩ в областта на ценните книжа. Освен това SEC е оправомощена да съгласува своите мерки за правоприлагане със съответни национални и международни органи. Така например SEC може да отнесе даден въпрос към Министерството на правосъдието на САЩ за наказателно преследване или към други наказателни или регулаторни органи за предприемане на действия във всеки момент по време на проверка или разследване. Освен това SEC има право да обменя притежавана от комисията непублична информация със съответни национални и международни органи.
            
         
               (18)
            
            
               Може следователно да се заключи, че NSE и АТS, регистрирани в SEC на САЩ, подлежат на лицензионен режим и на текущ ефективен надзор и текущо ефективно правоприлагане.
            
         
               (19)
            
            
               В съответствие с второто условие местата за търговия на трети държави трябва да имат ясни и прозрачни правила по отношение на допускането на ценни книжа до търговия, така че ценните книжа да могат да бъдат търгувани по коректен, надлежен и ефективен начин и да са свободно прехвърлими.
            
         
               (20)
            
            
               Съгласно раздел 12(а) от Закона за фондовите борси ценните книжа, котирани на NSE на САЩ, трябва да бъдат регистрирани на NSE от емитента. За регистрация на дадена ценна книга емитентът трябва да подаде заявка в борсата, на която неговите ценни книжа ще бъдат котирани; емитентът трябва да подаде в SEC и декларации за регистрация. Борсовият орган ще потвърди пред SEC одобрението на ценната книга от NSE за котиране и регистрация. Всички ценни книжа, търгувани на NSE и в ATS, в която се търгуват борсово котирани ценни книжа, трябва да отговарят на нормите за котиране, определени в правилата за котиране на борсата, които трябва да бъдат подадени в SEC съгласно раздел 19(b) от Закона за фондовите борси и Правило 19b-4. Некотираните ценни книжа, които се търгуват публично в АТS, подлежат на правилата на SEC за оповестяване и на други норми за публично търгувани ценни книжа. Правилата и нормите за борсово котиране на SEC задължават емитентите да оповестяват своевременно информация, която би била важна за инвеститорите или по всяка вероятност ще окаже съществено въздействие върху цената на ценните книжа на емитента. Раздел 10А(m) и произтичащото от него Правило 10А-3 изискват също така от всяка NSE да забрани котирането на всяка ценна книга на даден емитент, която не отговаря на изискванията на одитния комитет, изложени в устава и правилника. Законът за ценните книжа изисква инвеститорите да получават финансова и друга съществена информация относно ценните книжа, предлагани за публична продажба, и техните емитенти и забранява заблуждаващи твърдения, погрешни представяния и други измами при продажбата на ценни книжа. NSE са длъжни да имат ясни и прозрачни правила относно допускането на ценни книжа до търговия. Ценните книжа трябва да са свободно прехвърлими и да отговарят на определени критерии относно публичното разпространяване на ценни книжа и информацията за ценната книга и за емитента, необходима за оценяване на ценната книга. NSE не може да регистрира ценни книжа, за които няма публично достъпна информация за самите ценни книжа и за емитента. И накрая, нормалната търговия с ценни книжа на дадена NSE или в дадена АТS се гарантира от правомощията на SEC да преустанови търгуването и да издаде извънредни нареждания при определени обстоятелства. Съгласно раздел 12(k)(1)(A) от Закона за фондовите борси, ако общественият интерес и защитата на инвеститорите изискват това, SEC може да издаде незабавно нареждане за временно преустановяване на всяка търговия с определена ценна книга.
            
         
               (21)
            
            
               Регулаторната уредба на САЩ включва изисквания за предоставяне на участниците на пазара на информация преди сключване на сделките. Законите и правилата в областта на ценните книжа и правилата на SRO изискват съобщаване в реално време на най-добрите цени „купува“, най-добрите цени „продава“ и размерите на котировката за всяка ценна книга на NSE или в АТS, където се осъществяват 5 % или повече от обема на търговията с дадена акция в националната пазарна система (National Market System — „NMS“) и където нарежданията се излагат за всички лица. Прагът от 5 % се основава на Правила 301(b)(3) и (b)(5) и се изчислява, като се използват съобщените за консолидираните данни на САЩ обеми акции. SEC има правомощия да проверява дали АТS спазват федералните закони в областта на ценните книжа и Правилника за АТS, включително дали дадена АТS не е превишила този праг от 5 % и дали спазва, когато е приложимо, изискването на Правило 301(b)(3) от Правилника за АТS. Съгласно Правило 602 на SEC всяка NSE е длъжна да събира, обработва и предоставя на продавачите най-добрата цена „купува“, най-добрата цена „продава“ и размерите на котировката за всяка ценна книга. Предоставя се широк достъп на обществеността до информацията при коректни, разумни и недискриминационни условия. В интерес на обществото и, когато е уместно, за защита на инвеститорите и поддържане на коректно и надлежно функциониране на пазарите, съгласно раздел 11A(a)(1)(C) от Закона за фондовите борси и произтичащите от него правила, NSE са длъжни да осигурят достъпа на брокери, дилъри и инвеститори до информация относно котировките и сделките с ценни книжа. Регулаторната уредба на САЩ включва също така изисквания за своевременно предоставяне на участниците на пазара на информация след сключване на сделките, включително цената, обема и времето на сделките. Правило 601 (а) съгласно Правилника за NMS задължава борсите и FINRA да подават планове за съобщаване на сделките за одобрение от SEC. Правилата на SEC и SRO изискват съобщаване в реално време на сделките на борсите и в АТS. Брокер-дилърите, включително АТS, трябва да представят на FINRA информация за сделките за разпространяване.
            
         
               (22)
            
            
               Може следователно да се заключи, че NSE и АТS, регистрирани в SEC на САЩ, имат ясни и прозрачни правила по отношение на допускането на ценни книжа до търговия, така че ценните книжа да могат да бъдат търгувани по коректен, надлежен и ефикасен начин и да са свободно прехвърлими.
            
         
               (23)
            
            
               Съгласно третото условие емитентите на ценни книжа трябва да изпълняват изискванията за периодично и текущо предоставяне на информация, така че да бъде осигурена висока степен на защита на инвеститорите.
            
         
               (24)
            
            
               Емитенти, чиито ценни книжа са допуснати до търговия на NSE на САЩ, са длъжни да публикуват годишни и междинни финансови отчети. Котираните емитенти и дружества, чиито акции са допуснати до търговия, също са длъжни да спазват изискванията за уведомяване съгласно раздел 13(а) или раздел 15(d) от Закона за фондовите борси. Ценните книжа, допуснати до търговия на NSE на САЩ, могат да се търгуват и на друга NSE или в АТS. Задължението за уведомяване, приложимо за тези уведомяващи емитенти, се прилага независимо от мястото, на което се извършват отделните сделки. Оповестяването на изчерпателна и своевременна информация за емитентите на ценни книжа дава възможност на инвеститорите да преценят резултатите от дейността на емитентите и осигурява необходимата прозрачност за инвеститорите чрез редовен поток от информация.
            
         
               (25)
            
            
               Може следователно да се заключи, че емитентите, чиито ценни книжа са допуснати до търговия на NSE и в АТS, са длъжни да изпълняват изискванията за периодично и текущо предоставяне на информация, така че да бъде осигурена висока степен на защита на инвеститорите.
            
         
               (26)
            
            
               Съгласно четвъртото условие правната и надзорна уредба на дадена трета държава трябва да осигурява прозрачност на пазара и лоялни пазарни отношения, като предотвратява злоупотребите на пазара под формата на търговия с вътрешна информация и манипулиране на пазара.
            
         
               (27)
            
            
               Федералните закони на САЩ в областта на ценните книжа установяват всеобхватна регулаторната уредба за осигуряване на лоялни пазарни отношения и предотвратяване на търговията с вътрешна информация и манипулирането на пазара. Тази уредба забранява (и оправомощава SEC да предприема мерки за правоприлагане срещу) действия, които могат до доведат до нарушаване на функционирането на пазарите, като манипулиране на пазара и съобщаване на невярна или подвеждаща информация (включително в раздели 9(a), 10(b), 14(e), 15(c) от Закона за фондовите борси и произтичащото от него Правило 10b-5). Федералните закони в областта на ценните книжа забраняват също така злоупотреба с вътрешна информация (напр. раздел 17(а) от Закона за ценните книжа, раздел 10(b) от Закона за фондовите борси и произтичащото от него Правило 10b-5). SEC може да предприеме мерки за правоприлагане срещу лице, което купува или продава ценни книжа въз основа на важна, непублична информация, получена или използвана в нарушение на фидуциарно задължение или задължение за довереност или поверителност, или което съобщава такава информация в нарушение на действащо задължение (раздел 17(а) от Закона за ценните книжа и раздел 10(b) и Правило 10b-5 от Закона за фондовите борси).
            
         
               (28)
            
            
               Може следователно да се заключи, че правната и надзорна уредба на САЩ осигурява прозрачност на пазара и лоялни пазарни отношения, като предотвратява злоупотребите на пазара под формата на търговия с вътрешна информация и манипулиране на пазара.
            
         
               (29)
            
            
               Може следователно да се заключи също така, че правната и надзорна уредба за управление на NSE и АТS, регистрирани в SEC, отговаря на четирите посочени по-горе условия за правни и надзорни разпоредби и поради това може да се счита, че осигурява система, еквивалентна на изискванията за местата за търговия, изложени в Директива 2014/65/ЕС, Регламент (ЕС) № 600/2014, Регламент (ЕС) № 596/2014 и Директива 2004/109/ЕО.
            
         
               (30)
            
            
               Настоящото решение се основава на правната и надзорна уредба за регистрираните в SEC NSE и ATS, на които или в които допуснати до търговия в ЕС акции също се търгуват след отделно допускане до търговия на NSE. Следователно решението не се отнася за ATS, в които се търгуват допуснати до търговия в ЕС акции, без за тях да е извършено това отделно допускане до търговия.
            
         
               (31)
            
            
               Решението ще бъде допълнено и със споразумения за сътрудничество, с цел да се осигури ефективен обмен на информация и съгласуване на надзорните дейности между националните компетентни органи и SEC.
            
         
               (32)
            
            
               Решението се основава на правно обвързващите изисквания към NSE и АТS, приложими в САЩ към момента на приемане на настоящото решение. Комисията следва да продължи да следи отблизо развитието на правната и надзорна уредба на тези места за търговия, пазарните тенденции, ефективността на сътрудничеството по надзора във връзка с наблюдението и правоприлагането, както и изпълнението на условията, въз основа на които е взето настоящото решение.
            
         
               (33)
            
            
               За тази цел Комисията следва да извършва редовни прегледи на правната и надзорна уредба, приложима по отношение на NSE и ATS в САЩ. Това не засяга възможността за отделно преразглеждане по всяко време от страна на Комисията, когато съответните промени налагат тя да преразгледа предоставената с настоящото решение оценка на еквивалентността, по-специално предвид придобития опит по отношение на изпълнението на сделките в ATS една година след влизането в сила на настоящото решение. Всяка повторна оценка би могла да доведе до отмяна на настоящото решение.
            
         
               (34)
            
            
               Като се има предвид, че Регламент (ЕС) № 600/2014 и Директива 2014/65/ЕС са приложими от 3 януари 2018 г., e необходимо настоящото решение да влезе в сила в деня след деня на публикуването му в Официален вестник на Европейския съюз.
               
            
         
               (35)
            
            
               Мерките, предвидени в настоящото решение, са в съответствие със становището на Европейския комитет по ценни книжа,
            
         ПРИЕ НАСТОЯЩОТО РЕШЕНИЕ:
   Член 1
   За целите на член 23, параграф 1 от Регламент (ЕС) № 600/2014 правната и надзорна уредба в Съединените американски щати, приложима по отношение на националните борси за търговия на ценни книжа и алтернативните системи за търговия, регистрирани в Комисията по ценни книжа и фондови борси и посочени в приложението към настоящото решение, се счита за еквивалентна на изискванията за регулираните пазари съгласно определението в Директива 2014/65/ЕС, произтичащи от Регламент (ЕС) № 596/2014, от дял III на Директива 2014/65/ЕС, от дял II на Регламент (ЕС) № 600/2014 и от Директива 2004/109/ЕО, и за подлежаща на ефективен надзор и ефективно правоприлагане.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
   
      Съставено в Брюксел на 13 декември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 173, 12.6.2014 г., стр. 349.
   
      (2)  Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (ОВ L 173, 12.6.2014 г., стр. 84).
   
      (3)  Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (ОВ L 173, 12.6.2014 г., стр. 1).
   
      (4)  Директива 2004/109/EО на Европейския парламент и на Съвета от 15 декември 2004 г. относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар, и за изменение на Директива 2001/34/ЕО (ОВ L 390, 31.12.2004 г., стр. 38).
   
      ПРИЛОЖЕНИЕ
      Национални борси за търговия на ценни книжа, регистрирани в Комисията по ценни книжа и фондови борси на САЩ и считани за еквивалентни на регулираните пазари съгласно определението в Директива 2014/65/ЕС:
      
                  а)
               
               
                  BOX Options Exchange LLC
               
            
                  б)
               
               
                  Cboe BYX Exchange, Inc. (по-рано Bats BYX Exchange, Inc.; BATS Y-Exchange, Inc.)
               
            
                  в)
               
               
                  Cboe BZX Exchange, Inc. (по-рано Bats BZX Exchange, Inc.; BATS Exchange, Inc.)
               
            
                  г)
               
               
                  Cboe C2 Exchange, Inc.
               
            
                  д)
               
               
                  Cboe EDGA Exchange, Inc. (по-рано Bats EDGA Exchange, Inc.; EDGA Exchange, Inc.)
               
            
                  е)
               
               
                  Cboe EDGX Exchange, Inc. (по-рано Bats EDGX Exchange, Inc.; EDGX Exchange, Inc.)
               
            
                  ж)
               
               
                  Cboe Exchange, Inc.
               
            
                  з)
               
               
                  Chicago Stock Exchange, Inc.
               
            
                  и)
               
               
                  The Investors Exchange LLC
               
            
                  й)
               
               
                  Miami International Securities Exchange
               
            
                  к)
               
               
                  MIAX PEARL, LLC
               
            
                  л)
               
               
                  Nasdaq BX, Inc. (по-рано NASDAQ OMX BX, Inc.; Boston Stock Exchange)
               
            
                  м)
               
               
                  Nasdaq GEMX, LLC (по-рано ISE Gemini)
               
            
                  н)
               
               
                  Nasdaq ISE, LLC (по-рано International Securities Exchange, LLC)
               
            
                  о)
               
               
                  Nasdaq MRX, LLC (по-рано ISE Mercury)
               
            
                  п)
               
               
                  Nasdaq PHLX LLC (по-рано NASDAQ OMX PHLX, LLC; Philadelphia Stock Exchange)
               
            
                  р)
               
               
                  The Nasdaq Stock Market
               
            
                  с)
               
               
                  New York Stock Exchange LLC
               
            
                  т)
               
               
                  NYSE Arca, Inc.
               
            
                  у)
               
               
                  NYSE MKT LLC (по-рано NYSE AMEX and the American Stock Exchange)
               
            
                  ф)
               
               
                  NYSE National, Inc. (по-рано National Stock Exchange, Inc.)
               
            Алтернативни системи за търговия, регистрирани в Комисията по ценни книжа и фондови борси на САЩ и считани за еквивалентни на регулираните пазари съгласно определението в Директива 2014/65/ЕС:
      
                  а)
               
               
                  Aqua Securities L.P.
               
            
                  б)
               
               
                  ATS-1
               
            
                  в)
               
               
                  ATS-4
               
            
                  г)
               
               
                  ATS-6
               
            
                  д)
               
               
                  Barclays ATS
               
            
                  е)
               
               
                  Barclays DirectEx
               
            
                  ж)
               
               
                  BIDS Trading, L.P.
               
            
                  з)
               
               
                  CIOI
               
            
                  и)
               
               
                  CitiBLOC
               
            
                  й)
               
               
                  CITICROSS
               
            
                  к)
               
               
                  CODA Markets, Inc
               
            
                  л)
               
               
                  Credit Suisse Securities (USA) LLC
               
            
                  м)
               
               
                  Deutsche Bank Securities, Inc
               
            
                  н)
               
               
                  eBX LLC
               
            
                  о)
               
               
                  Instinct X
               
            
                  п)
               
               
                  Instinet Continuous Block Crossing System (CBX)
               
            
                  р)
               
               
                  Instinet, LLC (Instinet Crossing, Instinet BLX)
               
            
                  с)
               
               
                  Instinet, LLC (BlockCross)
               
            
                  т)
               
               
                  JPB-X
               
            
                  у)
               
               
                  J.P. Morgan ATS („JPM-X“)
               
            
                  ф)
               
               
                  JSVC LLC
               
            
                  х)
               
               
                  LiquidNet H2O ATS
               
            
                  ц)
               
               
                  Liquidnet Negotiation ATS
               
            
                  ч)
               
               
                  Luminex Trading & Analytics LLC
               
            
                  ш)
               
               
                  National Financial Services, LLC
               
            
                  щ)
               
               
                  POSIT
               
            
                  аа)
               
               
                  SIGMA X2
               
            
                  бб)
               
               
                  Spot Quote LLC
               
            
                  вв)
               
               
                  Spread Zero LLC
               
            
                  гг)
               
               
                  UBS ATS
               
            
                  дд)
               
               
                  Ustocktrade
               
            
                  ее)
               
               
                  Virtu MatchIt
               
            
                  жж)
               
               
                  XE